A BIZOTTSÁG 1309/2005/EK RENDELETE
(2005. augusztus 10.)
a jövedéki adó alóli mentesség alkalmazásában az alkohol teljes denaturálására vonatkozó eljárások kölcsönös elismeréséről szóló 3199/93/EK bizottsági rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az alkohol és az alkoholtartalmú italok jövedéki adója szerkezetének összehangolásáról szóló, 1992. október 19-i 92/83/EGK irányelvre (1) és különösen annak 27. cikke (4) bekezdésére,
mivel:
(1)
A 3199/93/EK bizottsági rendelet (2) biztosítja azt, hogy azokat a denaturáló szereket, amelyeket a 92/83/EGK irányelv 27. cikke (1) bekezdésének a) pontjával összhangban minden tagállamban alkalmaznak az alkohol teljes denaturálására, a rendelet mellékletében ismertetni kell.
(2)
A 92/83/EGK irányelv 27. cikke (1) bekezdésének a) pontjában foglaltak alapján a tagállamok kötelesek a teljesen denaturált alkoholt mentesíteni a jövedéki adó alól az egyes tagállamok által megszabott követelmények alapján, amennyiben a fenti követelményekre vonatkozóan az előírt értesítés és tudomásulvétel megtörtént az említett cikk (3) és (4) bekezdésében megállapított feltételeknek megfelelően.
(3)
Ciprus, a Cseh Köztársaság, Észtország, Magyarország, Lettország, Litvánia, Málta, Lengyelország, Szlovákia és Szlovénia közölték, hogy milyen denaturáló szereket kívánnak alkalmazni.
(4)
A Bizottság 2004. május 1-jén továbbította az említett közleményeket a többi tagállam részére.
(5)
Kifogások érkeztek az értesítésben szereplő követelményekre vonatkozóan.
(6)
Ezért a 3199/93/EK rendeletet megfelelően módosítani kell.
(7)
Az e rendeletben előírt intézkedések összhangban vannak a Jövedékiadó-bizottság véleményével,
ELFOGADTA EZT A RENDELETET:
1. cikk
A Bizottság 3199/93/EK rendelete az e rendelet mellékletében megállapítottak szerint módosul.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. augusztus 10-én.